Forsii mhux kulħadd jaf li l-kurunella li tingħad fin-Novena tal-Lunzjata nkitbet minn dan is-saċerdot, li din is-sena jaħbat il-200 anniversarju mit-twelid tiegħu. Dovic (jew Ludovic) Mifsud-Tomasi twieled Bormla fl-1796 u ġie ordnat saċerdot f'Marzu 1821. Imbagħad huwa kompla l-istudji tiegħu u kien illawrjat kemm f'Malta kif ukoll f'Ruma. Għal xi żmien impjega ruħu bħala għalliem fis-Seminarju. Fl-1857 sar Kanonku fil-Kolleġġjata ta' Bormla u ħdax-il sena wara nħatar Monsinjur tal-Katidral ta' Malta. Miet fit-23 ta' Ottubru 1879 u ndifen fiċ-Cimiterju ta' Marija Addolorata. Il-kobor ta' dan is-saċerdot bħala kittieb jitqies meta jiġi nkwadrat fiż-żmien li għex fih. Għaldaqstant meta nħarsu lejn is-sehem li ta lil-Letteratura Maltija ma nistgħux għajr nammirawh u napprezzawh għal dak li għoġbu jħallilna. Ta' min isemmi, li Mons. Mifsud-Tomasi fl-1884 fetaħ skola fil-Belt għat-tagħlim ta' l-ilsna u l-letteraturi tagħhom, fosthom il-Malti. Dr. Edward Fenech OSA fil-ktieb tiegħu 'Wirt il-Muża' (Ed. P.A.M., 1977) jgħid li Mifsud Tomasi, 'l-aktar li hu magħruf għat-traduzzjonijiet li għamel mil-Latin ta' Innijiet u s-Sekwenzi tal-Brevjar u tal-Missal Roman miġburin fil-ktieb 'Inni ddsa' (1853). Barra minn bekk, huwa kiteb proża u poeżija. Għalkemm baqa' ma ppubblikahiex, huwa kellu lesta Gabra ta' Poeżiji bl-isem 'Għana tan-Nisrani'. Ma ninsewx li niseġ ukoll il-versi tal-kurunella għall-festa titulari tagħna. Skond ktejjeb li sibt dan l-aħħar bl-isem 'Novena ta' l-Annunzjata' (Stamperija Giov. Camilleri, il-Belt, 1920) din il-kurunella nkitbet mill-Can. D. Dovic Mifsud-Tomssi fl- 1874 u ngħatat indulġenza ta' 40 jum għal min jgħida, mill-E.T. l-Isqof Mons. Carmelo Scicluna fl-14 ta' April, 1875. Interessanti f'dan il-ktejjeb hija l-ortografija użata dak iż-żmien, mibnija fuq dik Taljana. F'dan l-istess ktejjeb hemm ukoll it-traduzzjoni ta' l-Innu 'Ave Maris Stella', li skond nota miktuba minn Dun Ignazju Galea - aktarx il-persuna responsabbli għall- pubblikazzjoni ta' dan il-ktejjeb - ittieħdet mill-ktieb ta' Mons. Mifsud-Tomasi 'Inni Mqaddsa'. Din it-traduzzjoni saret fl-1851 u lil min jgħid dan l-Innu, Mons. Publio Maria Sant ta indulġenza ta' 40 jum, fil-31 ta' Jannar 1852. Imbagħad lil min jgħid il- kurunella u l-Innu flimkien, Mons. Dom Mauru Caruana ta indulġenza ta' mitt jum. (Rescrit. tat-3 ta' Marzu 1920). Ta' min jgħid iżda, li ma' l-Innu 'Sliem Għalik ewkba tal-Baħar' ('Ave Maris Stella') kellhom jiżdiedu żewġ strofi oħra (VII u VIII) li ttieħdu minn 'Inni' oħra biex jakkompanjaw id-disa' strofi tal-kurunella. Mons. Dovic Mifsud-Tomasi kiseb għarfien xieraq minn persuni midħla sewwa tal-Malti. Dun Karm, il-Poeta Nazzjonali, sejjaħlu: 'Bniedem mogħni bl-isbaħ kwalitajiet ta' poeta'. Guże' Chetcuti kkummenta hekk dwar il-versi tiegħu: 'Gawhra prezzjuża fil-Letteratura ta' Lsienna'. Fl-aħħarnett, Dr. Edward Fenech OSA sejjaħlu: 'Wieħed mill-ewwel poeti l-aktar prolifiċi u mexxejja Maltin'. MEJJU — ĠUNJU, 1996 7